JY LEES NOU My borsmelk is min!
My kind is vyf weke gelede gebore en drink net borsmelk. Ek dink egter hy beleef ’n groeifase, want my borste kan net nie voorbly nie. Ek weet dis net ’n fase. Kan jy asseblief laat weet wat die beste“oerwoudsap”-resep is? Ek het gehoor dat dit melkproduksie aanhelp.
Lisanne du Plessis antwoord: Daar is tye wanneer babas meer gereeld wil voed. Dit gebeur rondom dag 10 tot 14, op drie tot vier weke, en dan weer op ses weke, drie maande en ses maande. Dié vraag na meer gereelde voedings duur gewoonlik 24 tot 72 uur en word gevolg deur versnelde groei en gewigstoename.
Dit kan in hierdie tye voel of jou baba gedurig wil voed, asof jou borste nie altyd so vol is as aan die begin nie en asof daar nie altyd ’n sakrefleks is nie. Dit is gewoonlik nou dat ma’s ernstig twyfel aan hul vermoë om genoeg melk vir hul baba te maak. As ’n byvoeding of aanvulling in hierdie tyd gegee word, verminder die tyd wat baba aan die bors deurbring, met ’n gevolglike daling in melkproduksie. Mamma is dan oortuig dat sy nie genoeg melk kon produseer nie en verwys dikwels na die gebeure as haar “melk wat opgedroog het”.
Melkproduksie kan op verskeie maniere verhoog word. Dit sluit in dat jy op aanvraag voed en nie volgens ’n tydskedule nie (dus gereelde, onbeperkte voeding aan die bors), vel-teen-vel-aanraking, emosionele ondersteuning en ontspanningstegnieke. Dié metodes moet altyd voorkeur geniet bo enige middel of medikasie.
Talle ma’s vra desondanks hul dokter of gesondheidswerker om middels voor te skryf wat melkproduksie verhoog. Dokters skryf dit ook soms voor wanneer ’n ma noem dat sy sukkel met borsvoeding of wanneer sy moeg of broos voel. Verskeie middels is al ondersoek om vas te stel of dit borsmelkproduksie verbeter. Die middels staan bekend as galaktagoë (afgelei van die Griekse woord galakta, wat melk beteken) en kan ’n voedsel, krui of medisyne wees. Daar is egter nog verskeie goed ontwikkelde, wetenskaplike studies nodig om die veiligheid, dosisse en doeltreffendheid van alle galaktagoë te bepaal. Die meeste van die huidige middels verhoog die produksie en vrystelling van prolaktien, die hormoon wat vir borsmelkproduksie verantwoordelik is. Voorbeelde sluit in teennaarheidsmedikasie, teenpsigotiese medikasie (soos sulpiried, met die handelsnaam Eglonyl), hormone en kruie of natuurlike stowwe (soos fenegriektee of -pille).
Die hoofbestanddeel van “oerwoudsap” is swartdoringbessie-elikser. Dit word aanbeveel vir mense wat intense liggaamlike uitdagings en stres beleef, en vir swanger en borsvoedende vroue. (Diabete moet dit egter vermy omdat die sap van die bessies met suurlemoensap en suiker gemeng word om die elikser te maak.) Daar is nie op die oomblik enige wetenskaplike bewys dat oerwoudsap wel borsmelkproduksie verhoog nie, maar daar is ook geen bewys dat dit skadelik is nie. Die resep wissel, maar bevat gewoonlik die volgende:
50 tot 60 ml Schlehen Blackthorn Berry Elixir
1 liter vrugtesap (appel, bessie of rooidruiwe)
1 pakkie bessiegeur-rehidrasiemiddel
’n paar Rescue Remedy-druppels (opsioneel)
Die mengsel moet verkieslik binne 36 uur opgedrink word. ’n Goeie plan is om ná elke borsvoeding ’n glas te drink. Jy kan die swartdoringbessie-elikser ook net so drink of dit by jogurt inroer.
Meer oor: desember 2017 & januarie 2018| borsvoeding